Diari Oficial de la Generalitat Valenciana


Sumari del DOGV 4216, del 25-03-2002 (2002/2869)

ORDRE de 12 de març de 2002, de la Conselleria de Cultura i Educació, per la qual es convoquen ajudes destinades al manteniment de centres d'Educació Infantil de primer cicle i d'altres institucions dedicades a l.atenció de la població menor de 4 anys, dependents de corporacions locals o entitats privades sense intenció de guany, per a l.exercici 2002.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4216

Data del DOGV
:   25-03-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/2869


Data del document
:   12-03-2002

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * escola infantil
    * suport econòmic
    * societat sense fins de lucre
    * guarda de xiquets
    * administració local
    * ajuda pública

ORDRE de 12 de març de 2002, de la Conselleria de Cultura i Educació, per la qual es convoquen ajudes destinades al manteniment de centres d'Educació Infantil de primer cicle i d'altres institucions dedicades a l'atenció de la població menor de 4 anys, dependents de corporacions locals o entitats privades sense intenció de guany, per a l'exercici 2002. [2002/X2869]
  
Dins de l'objectiu general de millorar l'oferta educativa existent a la Comunitat Valenciana, la Conselleria de Cultura i Educació i les corporacions locals i entitats sense intenció de guany col·laboren per tal d'anar adaptant la xarxa d'institucions existents dedicades a l'atenció de la població menor de quatre anys a allò preceptuat en la Llei Orgànica 1/1990, de 3 d'octubre, d'Ordenació General del Sistema Educatiu (BOE núm. 238, de 4 d'octubre) i en el Reial Decret 1004/1991, de 14 de juny (BOE núm. 152, de 26 de juny), pel qual s'establixen els requisits mínims dels centres que impartixen ensenyaments de règim general no universitaris.
  
Per a la consecució del citat objectiu, s'ha previst un sistema d'ajudes que contribuïsca a sufragar parcialment les despeses derivades de la prestació dels mencionats servicis i protegisca especialment aquelles institucions que, per estar ubicades en Barris d'Acció Preferent, atenen una població desafavorida socialment, considerant el caràcter compensatori que la Llei Orgànica 1/1990, de 3 d'octubre, d'Ordenació General del Sistema Educatiu atribuïx a l'Educació Infantil, com a mitjà de superació de les desigualtats inicials que condicionen l'accés a l'educació obligatòria i el progrés en els nivells posteriors.
  
A més, ateses la proximitat del termini atorgat per la normativa vigent al mencionat tipus d'institucions, per a la seua adequació als requisits mínims assenyalats per als centres d'Educació Infantil i la pròrroga que en dóna la Llei 24/2001, de 27 de desembre, de Mesures Fiscals, Administratives i de l'Ordre Social (BOE núm. 313, de 31 de desembre) en el seu article 84, és convenient continuar afavorint i impulsant el procés d'adequació i reconversió des de les administracions educatives. Consegüentment, la convocatòria d'ajudes econòmiques de l'exercici 2002 per a dites institucions es fa ressò novament de la citada necessitat i, en este sentit, arbitra dos mesures per a la incentivació del citat procés: d'una banda, la convocatòria d'ajudes se circumscriu a aquelles institucions que ja han encetat dit procés, bé havent realitzat davant la Conselleria de Cultura i Educació la sol·licitud per a obtindre l'autorització com a centres de primer cicle d'Educació Infantil bé havent obtingut ja fins i tot la citada autorització; de l'altra, la valoració dels expedients presentats i l'assignació de l'import de les ajudes que se'n deriva tindrà en compte especialment la fase en què es trobe l'expedient d'autorització, prioritzant aquells expedients que ja es troben en fase d'aprovació de la proposta d'instal·lacions i ús educatiu dels espais docents com a pas previ i indubtable cap a l'obtenció de l'autorització pertinent com a centre d'Educació Infantil de primer cicle.
  
Per tot això, i en virtut de les facultats que em conferix l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
La Conselleria de Cultura i Educació, dins dels límits pressupostaris aprovats per al dit fi, concedirà ajudes per al sosteniment, en l'exercici 2002, de centres d'Educació Infantil de Primer Cicle de titularitat de corporacions locals o d'entitats privades sense intenció de guany, així com d'altres institucions de la mateixa titularitat que a la Comunitat Valenciana atenen població menor de quatre anys, sempre que en este últim cas hagen sol·licitat autorització per a convertir-se en centres d'Educació Infantil de primer cicle.
  
Segon
  
1. Les ajudes a què fa referència l'article anterior contribuiran al finançament parcial de les despeses corrents de les corporacions locals o entitats privades sense intenció de guany ocasionades pel manteniment de dites institucions.
  
2. L'import global màxim que podrà assignar-se, en concepte d'estes ajudes, serà de 1.805.440 euros, quantitat que s'ha de pagar a càrrec de la línia de subvenció T0064000 de la secció, servei i programa 93.51.755.15 d'Ensenyament Primari, prevista en la Llei de Pressupostos de la Generalitat Valenciana per a l'exercici 2002.
  
3. La quantitat que s'adjudique a cada corporació local o entitat privada sense intenció de guany, sumada a tots els altres ingressos que reba pel mateix concepte i exercici econòmic assenyalat, no podrà ser superior al 75% de la diferència respecte a les despeses que efectue l'entitat beneficiària per al mencionat servici durant l'exercici 2002.
  
Tercer
  
S'aproven les bases per les quals es regix la convocatòria, incloses com a annex I d'esta ordre, així com el model d'instància inclòs com a annex II, i la resta d'annexos.
  
DISPOSICIONS FINALS
  
Primera
  
Es delega la Direcció General de Centres Docents per a la facultat de concedir o denegar les ajudes, alhora que se l'autoritza perquè dicte les resolucions i instruccions necessàries per al desenrotllament i execució de la present ordre. Així mateix, es delega la Direcció General de Centres Docents perquè resolga els expedients de reintegrament de la subvenció que siguen pertinents i se l'autoritza per a l'ampliació dels terminis de presentació d'instàncies i justificacions, quan es considere aconsellable per al desenvolupament i execució d'esta ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
Contra la present ordre, que posa fi a la via administrativa, els interessats podran interposar recurs contenciós administratiu davant el Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació. Tot això, de conformitat amb el que s'establix en els articles 10, 14, 44 i 46 de la Llei 29/1998, de 13 de juliol, reguladora de la Jurisdicció Contenciosa Administrativa (BOE núm. 167, de 14 de juliol).
  
Així mateix, les persones privades podran interposar el recurs potestatiu de reposició davant el conseller de Cultura i Educació en el termini d'un mes comptador de l'endemà de la publicació, segons el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285, de 27 de novembre).
  
València, 12 de març de 2002
  
El conseller de Cultura i Educació, p.s.r. (art. 4.1 del Decret 111/2000, DOGV núm. 3.798, de 21 de juliol), la subsecretària,
  
CARMEN NÁCHER PÉREZ
  
ANNEX I
  
Bases de la convocatòria
  
Primera. Concepte de la subvenció
  
Les ajudes s'atorgaran en concepte de subvenció per tal de finançar parcialment les despeses corrents de les institucions següents:
  
a) Centres autoritzats de primer cicle d'Educació Infantil de titularitat de corporacions locals o d'entitats privades sense intenció de guany.
  
b) Altre tipus d'institucions dedicades a l'atenció de la població menor de quatre anys de titularitat de corporacions locals o entitats privades sense intenció de guany, sempre que s'haja sol·licitat de la Conselleria de Cultura i Educació l'autorització per a convertir-se en centres d'Educació Infantil de primer cicle.
  
Segona. Sol·licitants
  
1. Podran sol·licitar les ajudes les corporacions locals i les entitats privades sense intenció de guany que siguen titulars de les institucions assenyalades en la base anterior en l'àmbit de la Comunitat Valenciana.
  
2. No podran rebre subvenció i, per tant, quedaran excloses de la convocatòria, aquelles entitats que es troben en algun dels casos següents:
  
a) Les fundacions laborals constituïdes per empreses privades, quan es dediquen a l'atenció exclusiva de fills d'empleats o ocupen per a dit fi el 75% de la seua capacitat, així com les institucions promogudes i finançades per entitats d'estalvi.
  
b) Les institucions la titularitat de les quals corresponga a:
  
- Persones físiques.
  
- Comunitats de béns.
  
- Societats mercantils.
  
- Societats cooperatives o qualsevol altre tipus d'entitat, els estatuts de les quals no reconeguen expressament la inexistència d'intenció de guany en les finalitats de l'entitat.
  
c) Les institucions que atenen població menor de quatre anys que no hagen sol·licitat de la Conselleria de Cultura i Educació de la Generalitat Valenciana, abans de la data de finalització del termini de presentació de sol·licituds de la present convocatòria, l'autorització per a convertir-se en centres i d'Educació Infantil de primer cicle.
  
d) No haver iniciat l'activitat almenys des de l'1 de gener de 2002.
  
e) No haver presentat la justificació d'este mateix tipus d'ajudes, en cas d'haver-ne resultat beneficiàries en la convocatòria de l'any anterior.
  
f) Quan la totalitat del personal docent i no docent de la institució dedicada a l'atenció de la població menor de quatre anys no es trobe d'alta en el règim de Seguretat Social que els corresponga, segons la normativa aplicable.
  
g) Les entitats privades sense intenció de guany que no es troben, en el moment de la resolució de la present convocatòria, al corrent de les seues obligacions tributàries i de Seguretat Social, segons el que s'establix en l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny), en compliment de l'article 47.7 del Text refós de la Llei d'Hisenda de la Generalitat Valenciana, aprovat pel Decret Legislatiu de 26 de juny de 1991 (DOGV núm. 1588, de 17 de juliol) i de la resta de la normativa concordant.
  
h) Haver rebut subvencions per a l'exercici 2002 de la Conselleria d'Economia, Hisenda i Ocupació, per ser titulars de guarderies infantils laborals, tret d'aquelles que estiguen ubicades en Barris d'Acció Preferent.
  
i) Haver obtingut finançament de la Conselleria de Cultura i Educació per a les mateixes unitats, a través de qualsevol dels sistemes de finançament existents actualment per a l'etapa d'Educació Infantil.
  
Tercera. Formalització
  
1. Les sol·licituds s'han de formalitzar atenent el model que acompanya com a annex II la convocatòria i han d'anar dirigides a la direcció territorial de Cultura i Educació corresponent.
  
2. Les instàncies, juntament amb els annexos i la documentació, es podran presentar a les direccions territorials de Cultura i Educació corresponents o a través de qualsevol dels mitjans establits en l'article 38 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
En el cas d'enviament per correu certificat, la sol·licitud i documentació annexa s'ha de presentar en sobre obert per tal que en la capçalera de la sol·licitud es faça constar el nom de l'oficina i la data, lloc, hora i minut de la seua admissió, segons el que es disposa en l'article 31 del Reglament, pel qual es regula la prestació dels servicis postals, aprovat per Reial Decret 1829/1999, de 3 de desembre.
  
3. El termini per a la presentació de les sol·licituds serà fins al 30 d'abril de 2002. L'incompliment de dit termini en determinarà automàticament l'exclusió.
  
Quarta. Documentació
  
La sol·licitud haurà d'anar acompanyada de la documentació següent:
  
A) Documentació que han de presentar tots els sol·licitants:
  
1. Certificació de l'acord del ple de la corporació o de l'acord de la comissió de govern, o declaració responsable de la titularitat de l'entitat privada corresponent, en la qual s'incloga la sol·licitud d'ajuda que es pretén obtindre, a més del compromís de la corporació local o entitat sense intenció de guany de complir les obligacions que es deriven de la recepció de la subvenció, en cas de resultar-ne beneficiaris. A més, per a les corporacions locals, s'ha de fer constar en esta certificació la partida pressupostària, per al manteniment del centre infantil, que figura en els pressupostos de l'entitat local per a l'exercici 2002.
  
2. Pressupost previst d'ingressos i despeses per al funcionament del centre infantil durant l'any 2002, segons el model inclòs com a annex II.a) en la present ordre. En cas de corporacions locals que gestionen el centre infantil a través d'alguna modalitat de gestió indirecta, els ingressos i despeses que s'han de reflectir-hi hauran de ser els que es deriven de l'execució del pressupost de la corporació local titular del servici.
  
3. Certificació de la secretaria de l'entitat local o de la titularitat de l'entitat privada, en què conste la relació nominal de la totalitat de la plantilla del personal educador del centre del curs 2001-2002, així com el fet que la totalitat de dit personal es troba d'alta en el règim de Seguretat Social que els correspon, segons el model inclòs com a annex II.b) en la present ordre.
  
4. Certificació de la secretaria de l'entitat local o de la titularitat de l'entitat privada, en què conste la relació nominal de la totalitat de la plantilla del personal no docent del centre del curs 2001-2002, així com el fet que la totalitat de dit personal es troba d'alta en el règim de Seguretat Social que els correspon, segons el model inclòs com a annex II.c) en la present ordre.
  
5. Fotocòpies compulsades de la titulació de la totalitat del personal educador del centre infantil.
  
En el cas de personal educador que haja superat cursos d'especialització o habilitació regulats per l'Ordre d'11 de gener de 1996, del Ministeri d'Educació i Ciència (BOE núm. 20, de 23 de gener), caldrà aportar la certificació d'haver superat el corresponent curs, expedida per l'administració educativa que convoque o autoritze, o bé la disposició que reconega a la persona interessada la superació del curs, amb l'avaluació positiva que haurà sigut publicada en el diari oficial corresponent, d'acord amb el que s'establix en l'article 7 de l'Ordre d'11 de gener de 1996 abans citada.
  
6. Fotocòpia de la sol·licitud formulada davant la Conselleria de Cultura i Educació de la Generalitat Valenciana per a l'obtenció de l'autorització com a centre d'educació infantil de primer cicle. (En cas de no haver-la presentat en l'any anterior)
  
7. Fitxa de manteniment de tercers, segons el model inclòs com a annex III en la present ordre. No caldrà aportar-la quan les dades bancàries on es vol rebre la subvenció ja consten en la Conselleria de Cultura i Educació, per haver rebut subvencions en convocatòries anteriors.
  
B) Documentació addicional que han de presentar només institucions de titularitat de corporacions locals:
  
8. En cas que la gestió del centre infantil es realitze a través d'organismes autònoms, empreses públiques o altres ens de dret públic dependents de l'entitat local, caldrà aportar certificació de la secretaria de la corporació local on s'acredite la titularitat de dita corporació respecte d'aquells.
  
9. En el cas de corporacions locals que gestionen el centre infantil a través d'alguna modalitat de gestió indirecta, caldrà aportar la documentació actualitzada que acredite la relació jurídica de la corporació local amb l'entitat que explota el centre infantil (contracte i plecs preparatoris d'este, conveni ...).
  
C) Documentació addicional que han de presentar només institucions de titularitat d'entitats privades sense intenció de guany:
  
10. Fotocòpies compulsades de tots els contractes (laborals o de servicis), vigents durant el període del curs 2001-2002, del personal del centre infantil (educador i no docent), en què es facen constar les hores de contractació setmanal i, en cas de diferir-hi, les hores de dedicació al centre infantil. En cas de personal, autònom, caldrà aportar una certificació del titular de l'entitat privada acreditativa de les dades sol·licitades. En el cas de posteriors modificacions del contracte que afecten la jornada o la duració pactada inicialment, haurà de ser aportada, igualment, la documentació acreditativa pertinent.
  
11. Documentació acreditativa de la capacitat del signatari de la sol·licitud per a representar l'entitat (document públic o, si més no, certificació de l'acord adoptat per l'òrgan de govern que corresponga, en què es faculte el representant per a subscriure'n la petició), a la qual s'adjuntarà fotocòpia del DNI.
  
12. Certificat actualitzat expedit pel Registre d'Associacions, de Fundacions o d'Entitats Religioses, acreditatiu de la inscripció de l'entitat en el corresponent registre, en cas que es tracte d'una entitat de dit tipus, o fotocòpia compulsada de la totalitat dels estatuts de l'entitat, visats pel registre corresponent, on haurà de constar explícitament la inexistència d'intenció de guany.
  
13. Fotocòpia compulsada de la Targeta de Persones Jurídiques i Entitats en general, en què conste el NIF de l'entitat. No caldrà aportar el dit document, quan ja conste a la Conselleria de Cultura i Educació per haver resultat admés en esta convocatòria en el passat exercici.
  
14. Fotocòpia compulsada del TC-1 i TC-2 del mes de gener de 2002 (laborals) i/o, si és procedent, dels rebuts de pagament del Règim Especial de Treballadors Autònoms del mateix mes (autònoms), on consten tots els membres de la plantilla de personal educador i no docent del centre infantil.
  
15. Certificació actualitzada de l'Administració de la Seguretat Social corresponent, acreditativa del fet que l'entitat es troba al corrent de les seues obligacions de Seguretat Social.
  
16. Certificació actualitzada de la delegació corresponent de l'Agència Estatal d'Administració Tributària, acreditativa del fet que l'entitat es troba al corrent de les seues obligacions tributàries amb la hisenda estatal.
  
17. Certificació actualitzada de la Conselleria d'Economia, Hisenda i Ocupació de la Generalitat Valenciana, acreditativa del fet que l'entitat es troba al corrent de les seues obligacions tributàries amb la hisenda autonòmica valenciana.
  
18. Últim rebut de l'Impost sobre Activitats Econòmiques referent a l'activitat d'Ensenyament Infantil o, si no es disposa del dit rebut, el document d'alta en el mencionat impost i activitat. En cas d'haver-ne sigut declarat exempt, caldrà aportar la resolució emesa per l'òrgan corresponent on es reconega la mencionada exempció.
  
Tots els documents que s'aporten hauran de ser originals o fotocòpies compulsades.
  
Quinta. Tramitació per part de les direccions territorials de Cultura i Educació
  
1. En compliment de l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si després de la recepció de la instància i la documentació adjunta s'observara que hi falten documents o dades essencials per a la resolució de l'expedient, la Direcció Territorial de Cultura i Educació corresponent els reclamarà, per correu certificat i justificant de recepció, a la corporació local o entitat privada sol·licitant, i li concedirà un termini de 10 dies perquè puga esmenar-ne la falta o adjuntar els documents preceptius, amb indicació que si no ho fa així es considerarà que ha desistit de la seua petició. En este cas, la Direcció Territorial de Cultura i Educació trametrà l'expedient, fent constar-hi dita incidència, a la Direcció General de Centres Docents, la qual declararà el citat desistiment en la resolució de la convocatòria a què fa referència la base huitena de la present ordre.
  
2. Una vegada complets els expedients, la Inspecció educativa emetrà un informe, ajustat al model que serà tramés per la Direcció General de Centres Docents, sobre els punts següents:
  
- Comprovació de les dades aportades per la institució sol·licitant en la instància respecte de la realitat del centre, fonamentalment en les matèries següents:
  
- Composició i estructura del centre, quant als nivells educatius impartits.
  
- Instal·lacions i condicions materials de l'immoble.
  
- Mobiliari i material didàctic de què disposa el centre.
  
- Agrupació de l'alumnat i ratio educador/alumne.
  
- Personal educador: titulació i horari.
  
- Nombre d'alumnat matriculat i existència d'alumnat amb discapacitats.
  
- Servicis complementaris del centre.
  
- Compliment dels requisits de la convocatòria per part de l'entitat sol·licitant.
  
En el termini d'un mes comptador des de l'endemà de l'últim dia hàbil per a la presentació d'instàncies, les direccions territorials trametran a la Direcció General de Centres Docents els expedients complets i degudament emplenats, a més de l'informe de la Inspecció educativa, a fi que se'n faça la tramitació corresponent.
  
Sexta. Comissió avaluadora
  
1. L'examen i valoració dels expedients presentats i dels informes emesos per la Inspecció, i també la consegüent proposta de concessió i denegació de les ajudes, correspondran a una comissió composta per:
  
President:
  
- El director general de Centres Docents.
  
Vocals:
  
- El cap o la cap del Servei de Títols, Beques i Ajudes a l'Estudi de la Direcció General de Centres Docents
  
- Un inspector o inspectora d'Educació designat/ada per la Secretaria General.
  
- Un o una representant de la Federació Valenciana de Municipis i Províncies.
  
- Un o una representant de cadascuna de les organitzacions empresarials i de titulars de l'ensenyament privat del citat nivell educatiu més representatives de la Comunitat Valenciana.
  
- El cap o la cap de la Secció d'Educació Infantil de la Direcció General d'Ordenació i Innovació Educativa i Política Lingüística.
  
- El cap o la cap de la Secció d'Autoritzacions i Concerts de la Direcció General de Centres Docents.
  
- Els o les caps de Secció de Centres de les direccions territorials de Cultura i Educació de les respectives províncies, o funcionari/a designat per la Direcció Territorial corresponent.
  
- El cap de la Secció de Règim de Subvencions de la Direcció General de Centres Docents, qui farà les funcions de secretari de la comissió.
  
En cas de vacant, absència, malaltia o qualsevol altra causa legal, el règim de suplències serà el següent:
  
- El president de la comissió serà substituït pel cap o la cap del Servei de Coordinació de Centres i Programes Educatius de la Direcció General de Centres Docents.
  
- El secretari de la comissió serà substituït per un altre funcionari o funcionària de la Direcció General de Centres Docents.
  
2. En allò no previst en l'anterior punt, la Comissió ha d'ajustar el seu funcionament al que s'establix en l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.
  
Sèptima. Criteris de valoració
  
1. La Comissió ha d'efectuar la valoració dels expedients presentats i dels informes emesos per la Inspecció Educativa i l'assignació de l'import de les ajudes previstes en l'ordre, tenint en compte les bases de la convocatòria i els criteris següents:
  
a) Població de la localitat en què està ubicat el centre infantil, prioritzant aquells situats en nuclis de menor població (fins a 1 punt).
  
b) Instal·lacions i condicions materials de l'immoble destinat al centre (fins a 2,5 punts).
  
c) Mobiliari i material didàctic (fins a 0,4 punts).
  
d)Estructura del centre quant als nivells educatius impartits (fins a 0,5 punts), prioritzant aquells que atenguen únicament els nivells objecte d'esta convocatòria.
  
e) Nombre d'unitats del centre infantil (fins a 0,8 punts).
  
f) Nombre i dedicació del personal educador del centre infantil (fins a 1,2 punts).
  
g) Titulació del personal educador (fins a 3 punts).
  
h) Nombre d'alumnat matriculat i existència d'alumnat amb discapacitats (fins a 1,2 punts).
  
i) Ratio personal educador/alumne en el centre infantil (fins a 0,4 punts).
  
j) Servicis complementaris del centre infantil: transport, menjador, ampliació d'horari o altres(fins a 1,4 punts).
  
Els diferents barems específics referits als criteris de valoració exposats en este apartat apareixen inclosos en l'annex IV de la present ordre.
  
2. A més dels elements de baremació anteriors, la Comissió ha d'augmentar la puntuació obtinguda a partir de l'aplicació de l'anterior barem en els percentatges assenyalats a continuació, si les institucions sol·licitants es troben en alguna de les situacions següents:
  
a) En un 50%, en cas que l'entitat titular haja obtingut de la Conselleria de Cultura i Educació, abans de la data de presentació d'instàncies de la present convocatòria, la resolució que aprove la proposta d'instal·lacions i ús educatiu dels espais docents.
  
b) En un 100%, en cas que el centre infantil es trobe ubicat en un Barri d'Acció Preferent (BAP) dels reconeguts així pel Consell de la Generalitat Valenciana.
  
Els augments percentuals mai no podran ser acumulatius.
  
3. Es donaran 24 punts a les sol·licituds d'ajuda que corresponguen a centres que disposen d'autorització per a impartir el Primer Cicle d'Educació Infantil. En este cas no es consideraran els criteris d'avaluació de l'apartat 1 d'esta 7a base, però si que s'incrementarà en un 100% en el cas que el centre infantil es trobe ubicat en un (BAP) Barri d'Acció Preferent
  
4. La dotació pressupostària de la convocatòria serà distribuïda de la manera següent:
  
- Un 70% de la dotació financera disponible, per a les institucions dependents de corporacions locals.
  
- Un 30% de dita dotació, per a les institucions dependents d'entitats privades sense intenció de guany.
  
5. Només per a determinar la subvenció màxima a concedir, la Conselleria de Cultura i Educació no atorgarà a través d'esta convocatòria, en concepte d'ajuda econòmica per al centre infantil per a l'exercici 2002, una quantitat superior a la menor de les següents:
  
a) L'ajuda sol·licitada per l'entitat.
  
b) El 75% de la diferència entre el total d'ingressos que haja previst liquidar l'entitat i el total de despeses que haja previst efectuar per al manteniment del centre infantil durant tot l'exercici 2002.
  
Quan la subvenció resulte superior a la menor de les quantitats mencionades en l'apartat anterior, s'assignarà directament esta última al sol·licitant en qui concórrega la circumstància descrita. La quantitat sobrant es distribuirà, aplicant els mateixos criteris de valoració, entre els sol·licitants que encara no hagen arribat a aquells límits, i així successivament, fins que no reste cap quantitat per repartir.
  
Huitena. Resolució
  
1. Una vegada realitzada la proposta de la Comissió sobre l'adjudicació de quantitats i la denegació de subvenció a les institucions que no complisquen els requisits previstos en l'ordre de convocatòria, la Direcció General de Centres Docents resoldrà, per delegació del conseller de Cultura i Educació, la convocatòria.
  
En tot cas, la denegació de la subvenció haurà de ser motivada i les raons caldrà fer-les constar en la resolució d'adjudicació.
  
2. La resolució a què fa referència dita base caldrà que siga dictada i publicada en el termini màxim de sis mesos comptadors des de l'endemà de la finalització del termini de presentació de sol·licituds. En el supòsit que transcorregut dit termini no s'haja dictat cap resolució, les sol·licituds presentades es consideraran desestimades.
  
La citada resolució serà publicada en el Diari Oficial de la Generalitat Valenciana.
  
Novena. Obligacions dels beneficiaris
  
Els beneficiaris de la subvenció hauran de complir les obligacions següents:
  
a) Mantindre el funcionament del centre infantil durant els períodes lectius de l'exercici 2002.
  
b) Justificar davant la Direcció General de Centres Docents l'ajuda en els termes i terminis previstos en la base onze de la present ordre.
  
c) Col·laborar en coordinació amb la Conselleria de Cultura i Educació pel que fa a la planificació que dita Conselleria puga elaborar en el camp de l'Educació Infantil.
  
d) Facilitar en qualsevol moment del procediment la supervisió del funcionament del centre infantil per la Inspecció d'Educació i/o les unitats administratives de la Direcció General de Centres Docents.
  
e) Sotmetre's a les actuacions de control financer que legalment corresponguen en relació a la subvenció concedida.
  
f) Comunicar a la Direcció General de Centres Docents la concessió de qualssevol altres subvencions o ajudes que, per a esta mateixa finalitat, els siga atorgada per una altra administració o ens públic o privat.
  
g) Incloure en la publicitat o propaganda del centre infantil el fet d'estar subvencionat per la Conselleria de Cultura i Educació de la Generalitat Valenciana.
  
Deu. Règim de pagament de la subvenció
  
Les subvencions a què fa referència la present ordre se satisfaran de la manera següent, atenent la titularitat del centre infantil:
  
A) Corporacions locals
  
En virtut del que es preveu en l'article 47 bis del text refós de la Llei d'Hisenda Pública de la Generalitat Valenciana abans mencionat, les ajudes econòmiques de dita convocatòria se satisfaran a les corporacions locals beneficiàries, segons el règim següent:
  
- Un 40% de la subvenció concedida, una vegada resolta la convocatòria.
  
- El 60% restant, quan el beneficiari justifique la totalitat de la subvenció en els termes establits en la base següent.
  
B) Entitats privades sense intenció de guany
  
Les ajudes econòmiques de la convocatòria se satisfaran a les entitats privades sense intenció de guany beneficiàries, quan dites entitats justifiquen la totalitat de la subvenció en els termes establits en la base següent.
  
Onze. Justificació de la subvenció
  
1. Per a la percepció de la subvenció, els beneficiaris hauran de justificar, davant de la Direcció General de Centres Docents, les despeses i la seua destinació en la forma establida a continuació:
  
A) Corporacions locals
  
La justificació de la subvenció concedida s'ha de fer mitjançant la presentació d'un certificat de la secretaria o intervenció de l'entitat local, en què conste una relació detallada i comprensiva de les despeses generades pel funcionament del centre infantil imputables a l'exercici 2002, així com el fet del depòsit i custòdia dels justificants originals en la intervenció i tresoreria de la corporació, a disposició de les comprovacions i requeriments que calguen per part dels òrgans gestors de la Conselleria de Cultura i Educació.
  
En la certificació es considerarà com a quantitat justificada l'import de les despeses efectivament realitzades fins al moment de l'expedició de la certificació.
  
B) Entitats sense intenció de guany
  
La justificació de la subvenció concedida s'ha de realitzar mitjançant l'aportació de la documentació següent:
  
- Declaració responsable del titular de l'entitat en què conste una relació detallada i comprensiva de les despeses generades per al sosteniment del centre infantil imputables a l'exercici 2002
  
.
  
- Documentació de caràcter econòmic que justifique, per un import igual o superior a la subvenció concedida, despeses corrents efectuades per al centre infantil en l'exercici 2002.
  
Tots els documents que s'aporten hauran de ser originals o fotocòpies compulsades.
  
2. La justificació de la subvenció en els termes descrits en l'apartat 1 d'esta base podrà presentar-se fins a l'1 d'octubre de 2002.
  
Dotze. Revocació o disminució de la subvenció
  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per part d'altres administracions o ens públics o privats, podran donar lloc a la modificació de la resolució de concessió.
  
L'import de les subvencions mai no podrà ser d'una quantia que, aïlladament o conjuntament respecte de subvencions o ajudes d'altres administracions públiques o d'altres ingressos provinents d'ens públics o privats, supere el cost de l'activitat que desenrotllarà el beneficiari.
  
2. Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció, en els següents casos.
  
2.1 Incompliment de l'obligació de justificació.
  
2.2 Obtenció de la subvenció sense complir les condicions requerides.
  
2.3 Incompliment de la finalitat per a la qual va ser concedida la subvenció.
  
2.4 Incompliment de les condicions i obligacions imposades als beneficiaris arran de la concessió de la subvenció.
  
3. S'haurà de reintegrar la quantitat indegudament transferida o reduir totalment o parcialment la subvenció aprovada, en qualsevol dels casos següents:
  
3.1 Quan la certificació de la secretaria de la corporació local reflectisca que la diferència entre despeses efectivament realitzades i ingressos liquidats siga inferior a la subvenció concedida.
  
3.2. Quan l'import de la documentació econòmica relativa a despeses corrents presentada per l'entitat sense intenció de guany siga inferior a la subvenció concedida.
  
3.3 Quan l'entitat beneficiària no haja mantingut en funcionament el centre infantil durant tot el període lectiu de l'any 2002. En dit cas es reduirà la subvenció concedida proporcionalment als mesos lectius en què el centre no ha estat efectivament funcionant.
  
3.4 Quan els documents aportats no reunisquen els requisits exigits en esta ordre, així com aquells altres a què obligue la normativa aplicable.
  
4. Igualment, en el supòsit previst en el paràgraf segon del punt 1 d'esta base, caldrà reintegrar la quantitat que resulte sobrant respecte al cost de l'activitat desenrotllada.
  
5. Així mateix, seran causes que comportaran la pèrdua del dret del beneficiari a rebre la subvenció, les següents:
  
- La no presentació de la documentació assenyalada en la base onze de la present ordre en el termini establit.